LAUSUNTO
					12.12.2006

Oikeusministeriö
PL 25
00023 VALTIONEUVOSTO

Viite	Oikeusministeriön työryhmämietintö riidattomia saatavia koskevien velkomus-asioiden käsittelyn kehittämisestä

Asia	Suomen Lakimiesliitto – Finlands Juristförbund ry:n lausunto

Suomen Lakimiesliitto – Finlands Juristförbund ry lausuu yllä mainitun mietinnön ehdotusten johdosta seuraavaa:
	 						
		Yleistä
	
Suomen Lakimiesliitto pitää työryhmän lausumilla perusteilla erittäin kannatettavana sitä, että summaaristen asioiden käsittely säilytetään tuomioistuinlaitoksella siirtämättä sitä ulosottolaitokselle. Lakimiesliitto painottaa ajatusta, että oikeusvaltiolle ominainen periaate tuomio- ja täytäntöönpanovallan eriyttäminen puoltaa esitystä. Samoin sellaisia tehtävien siirtoja eri viranomaisten kesken, joille ei ole osoitettavissa konkreettista säästöä tai muita etuja, tulisi välttää.

Suomen Lakimiesliitto kiinnittää jäljempänä huomiota esityksen neljään ongelmalliseen seikkaan: 

- mahdollisuuteen siirtää saatava ulosottoon velallisen suostumuksella,  
- pääsääntöiseen postitiedoksiantoon siirtymiseen, 
- kaikille avoimeen sähköiseen käyttöliittymään ja 
- perintä- ja oikeudenkäyntikuluihin.

Suomen Lakimiesliitolla ei ole muutoin huomautettavaa työryhmän ehdotuksesta. Lakimiesliitto ei vastusta mahdollisuutta keskittää summaaristen asioiden käsittelyä käräjäoikeuksien kesken, mikäli siitä katsotaan koituvan säästöjä tai muuta toiminnallista etua.

Mahdollisuus siirtyä suoraan ulosottoon velallisen suostumuksella

Suomen Lakimiesmiesliitto kiinnittää erityistä huomiota siihen, että velkojan ja 
velallisen suhteessa ei useinkaan ole kyse tasavertaisesta suhteesta. Sen vuoksi vaara väärinkäytöksiin on ilmeinen ja velallisen oikeusturvan takeisiin on kiinnitettävä erityistä huomiota. Tuosta syystä jatkovalmistelussa on kiinnitettävä
huomiota, että velallisen suostumus voi koskea ainoastaan jo erääntynyttä saatavaa eikä suostumusta tulisi olla mahdollista antaa jo saatavaa perustettaessa, esimerkiksi velkakirjan vakioehdoin. 

Samasta syystä suostumuksen muodon asianmukaisuuteen tulisi kiinnittää erityistä huomiota. Sen vuoksi saattaisi olla perusteltua, että mahdollisuus tuollaisen suostumuksen käyttöön tulisi rajoittaa ainoastaan tilanteisiin, joissa saatavaa perii valtuutettu perintä-, asianajo- tai lakiasiaintoimisto.

Postitiedoksiantoon siirtyminen

Yksi perustuslain ja Euroopan ihmisoikeussopimuksen takaaman oikeudenmukaisen oikeudenkäynnin perusedellytys on asianosaisen oikeus tulla kuulluksi (kontradiktorinen periaate). Suomen Lakimiesmiesliitto epäilee, että tässä tapauksessa pääasiallisesti valtiontaloudellisilla syillä luovutaan tehokkaasta kuulemis-
periaatteesta, joka edellyttää, että velalliselle kerran varataan todisteellisesti tilaisuus tulla kuulluksi. Ylivelkaisten henkilöiden käyttäytymisestä tiedetään, että 
siihen usein liittyy epätoivoisena koetun elämäntilanteen aikaansaama passiivinen käyttäytyminen, joka voi ilmetä esimerkiksi postin kertymiseen avaamattomana. Samoin tuollaisen henkilön väestörekisterin mukainen osoite voi todennäköisesti vaihtua vakuutena olevan asunnon realisoinnin taikka vuokranmaksun laiminlyönteihin liittyvän häädön vuoksi. Lakimiesliitto suhtautuu myös toimikunnan enemmistöä skeptisemmin postilaitoksen toiminnan virheettömyyteen.

Lakimiesliitto haluaa myös kyseenalaistaa esityksestä ylipäänsä koituvan säästön: summaaristen asioiden käsittelymaksu kattaa niistä aiheutuvat kustannukset, mukaan lukien haastemiestiedoksiannot. Koska valtion maksuperustelain mukaan käsittelymaksut tulee määrätä kustannuksia vastaavasti luopuminen haastemiestiedoksiannosta tulisi huomioida summaaristen käsittelymaksua alentamalla. Näin ollen ehdotus ei ylipäänsä aiheuta säästöä.

Vaikka Lakimiesliitto tiedostaakin sijaistiedoksiantomenettelyn - jota käytetään suurissakin käräjäoikeuksissa ainoastaan 20 prosentissa kaikista summaarisista asioista - ongelmat, se yhtyen lainsäädäntöneuvos Tatu Leppäsen eriävään mielipiteeseen asettaa kyseenalaiseksi tulisiko velallisen oikeusturva huomioon ottaen sittenkään siirtyä pääasialliseen postitiedoksiantomenettelyyn summaarisissa asioissa. 

Jos pääasialliseen postitiedoksiantomenettelyyn sittenkin halutaan mennä, tulisi tuolloin kuitenkin harkita jotain euromääräistä rajaa, jota ylittäviltä osin menettelyä ei tulisi voida käyttää.

Kaikille avoin sähköinen asiointiliittymä

Suomen Lakimiesmiesliitto haluaa tuoda esiin sen mahdollisuuden 
väärinkäytöksiin, jonka kaikille avoin internettiin perustuva sähköinen käyttö-liittymä voi mahdollistaa. Nykyiset sähköiset allekirjoitusjärjestelmät eivät ole 
täysin luotettavia. Kierrättämällä lähetystä ulkomaisten palvelimien kautta lähettäjä voi kätkeytyä tuntemattomaksi. Toisaalta yksittäisen toimijan
haastehakemuksien siirtäminen sähköiseen muotoon ei tuone merkittäviä säästöjä. Jo nykyisin valtaosa summaarisista asioista pannaan vireille perimiestoimistojen kautta. Sen vuoksi Lakimiesliiton mielestä olisi perusteltu pitäytyä nykyiseen luvanvaraiseen Santra-järjestelmään kehittäen kaikkien
tarpeellisten tahojen, erityisesti perintätoimistojen sekä asianajo- ja lakiasiantoimistojen mahdollisuutta käyttää sitä. Tuota kehitystä voisi auttaa sähköisessä ja tavallisessa muodossa lähetettyjen summaaristen asioiden käsittelymaksujen vieläkin jyrkemmällä porrastuksella.

Perintä- ja oikeudenkäyntikulut  
 
Suomen Lakimiesliitto suhtautuu kriittisesti työryhmän esitykseen, että ryhdyttäisiin valmistelemaan perintä- ja oikeudenkäyntikulusääntelyn uudistusta. Korvausperusteiden osalta työryhmä on muun muassa ehdottanut, että kulujen määrä määräytyisi velan pääoman mukaan ja kuluille asetettaisiin korvauskatto. Tavoitteena olisi yksinkertaisen ja oikeudenmukaisen kulujärjestelmän luominen, joka kannustaisi velkojia omaksumaan velallisen kuluvastuun kannalta kohtuullisia ja tehokkaita menettelyjä. Tavoite on kannatettava, mutta Suomen Lakimiesliiton mielestä oikeudenkäyntikuluja määrättäessä ei tule poiketa siitä periaatteesta, että kuluja määrättäessä otetaan huomioon asian vaatima työmäärä. Haastehakemuksen vaatima työmäärä voi olla sama riippumatta siitä, onko kyseessä pieni tai suuri saatava. 

SUOMEN LAKIMIESLIITTO – FINLANDS JURISTFÖRBUND RY

Jorma Tilander
toiminnanjohtaja